MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 59534/16.10.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE 
la proiectul de hotărâre privind radierea din CF nr. 158297 Satu Mare a dreptului de administrare de sub C1 
Proiectul de hotărâre se întemeiază, din punct de vedere juridic, pe următoarele prevederi:
· art. 869, art. 885 alin. (2) și art. 888 din Codul Civil; 
· Art. 28 alin. (6) și art. 31 alin. (1) ale Legii nr. 7/1996 a cadastrului și a publicității imobiliare, republicată cu modificările și comletările ulterioare;
· Art. 169 alin. (1) din Ordinul nr. 600/2023 al ANCPI privind aprobarea Regulamentului de recepție și înscriere în evidențele de cadastru și carte funciară, cu modificările și completările ulterioare.

· Art. 36 alin. (1) din Legea nr. 18/1991 a fondului funciar, republicată cu modificările și completările ulterioare;
· Art, 87 alin (5) și art. 301 din Codul Administrativ.

Conform Prevederilor art. 36 alin (1) din Legea nr. 18/1996 privind Fondul Funciar „Terenurile aflate în proprietatea statului, situate în intravilanul localităților și care sunt în administrarea primăriilor, la data prezentei legi, trec în proprietatea comunelor, orașelor sau a municipiilor...”
Codul administrativ, în art. 87 alin. (5) stabilește faptul că „Autoritățile administrației publice locale administrează sau, după caz, dispun de resursele financiare, precum și de bunurile proprietate publică sau privată ale unităților administrativ-teritoriale, în conformitate cu principiul autonomiei locale”

Din extrasul de carte funciară nr. 158297 Satu Mare (CF vechi 4614            Satu Mare), rezultă că terenul de sub nr. cad 158297  (număr top. vechi 1304 și 1305) are suprafaţa de 1.075 mp din care cota 645/1.075 este proprietatea dnei Trenea Ibolya iar cota de 430/1.075 este în proprietatea Statului Român.

Potrivit înscrierilor de sub C1,  este notat un drept de administrare în favoarea Intreprinderii Județene de Gospodărire Comunală și Locativă,         Satu Mare.

Întrucât Întreprinderea Județeană de Gospodărire Comunală și Locativă Satu Mare (IJGLC Satu Mare) și-a încetat existența odată cu intrarea în vigoare a O.G. nr. 69/1994 privind unele masuri pentru organizarea regiilor autonome de interes local, precum și înființarea Direcției de administrare a spațiului locativ, cazare și baze sportive, a societății comerciale „LOCATERM” S.A. și a regiei autonome „COMUNALA”, este necesară revocarea dreptului de administrare și radierea acesteia din înscrierile de carte funciară.
Conform Art. 869 din Codul Civil „Dreptul de administrare încetează odată cu încetarea dreptului de proprietate publică sau prin actul de revocare emis, în condiţiile legii, dacă interesul public o impune, de organul care l-a constituit” iar art. 885 alin. (2) confirmă faptul că „ Drepturile reale se vor pierde sau stinge numai prin radierea lor din cartea funciară, cu consimţământul titularului, dat prin înscris autentic notarial. Acest consimţământ nu este necesar dacă dreptul se stinge prin împlinirea termenului arătat în înscriere ori prin decesul sau, după caz, prin încetarea existenţei juridice a titularului, dacă acesta era o persoană juridică”

 
„Radierea din cartea funciară a dreptului de administrare se efectuează în baza actului de revocare sau a actului prin care se constată stingerea dreptului de proprietate publică”, conform prevederilor art. 301 din Codul Administrativ, prin urmare, este necesară adoptarea unei hotărâri care să dispună revocarea dreptului de administrare și radierea mențiunii din cartea funciară.
Cu privire la oportunitatea promovării lui, s-a pronunţat iniţiatorul prin referatul de aprobare, iar raportul de specialitate al Serviciului Patrimoniu, Concesionări, Închirieri.  

Pentru considerentele mai sus arătate, proiectul de hotărâre se încadrează în prevederile legale în vigoare.
În consecinţă, proiectul de hotărâre privind radierea din CF nr. 158297 Satu Mare a dreptului de administrare de sub C1, se înaintează Consiliului Local al municipiului Satu Mare cu propunere de aprobare.

